  Туспуктэм Йӧскалык библиотекалэн "ВКонтакте" бамысьтыз Галина Семёнова Удмуртиысь калык писатель Вячеслав Ар-Серги 60 аресъем юбилейзэ пусйиз Йӧскалык библиотекаын, «С ак­центом — моим» ӝыт ортчытыса. Юбиляр но тунсыко, куноосыз но йӧноесь, ӟеч­кыланъёс но шунытэсь вал. Ӧтем куноосты кырӟанэн пумитазы. Люкаськем калыклы ӟеч мылкыдзэ сётыса, ужрадэз усьтӥз фольклор кырӟанъя но эктонъя «Айкай» театр. Нош калык трос вал — шаерысьтымы кивалтӥсьёс, министръёс, тодосчиос, пӧртэм выжы калыкъёслэн огазеяськонъёссылэн ёзчиоссы, студентъёс, писательлэн эшъёсыз, ӵыжы-выжыосыз. Удмуртилэн Тӧроезлэн но Правительстволэн админис­трациенызы кивалтӥсь Сер­гей Смирнов лыдӟиз Александр Бречаловлэсь ӟеч­кыланзэ. Шуныт кылъёссэс веразы Дэри но Пичи Пурга ёросъёслэн йыръёссы Константин Русинов но Серягей Юрин. Пунэме ӧз кыльы юбиляр но, В. Ар-Серги шуиз: — Улон-вылонэн герӟась­кем юанъёс шугъяськыто, мӧзмыны кутскисько ке, мон жингыртӥсько Константин Николаевичлы. Нош Л. Толстой, Ф. Достоевский сярысь вераськеме потэ ке, выль омыр уг тырмы ке, жингыртӥсько Пичи Пургала, нуназе бере вуо шуыса. Сергей Васильевич пумитам вазе: возьмасько. Юбилярлы азьланяз тазьы ик чырткем ужаны тазалык сӥзиз культурая министр Владимир Соловьёв: — Та таш-таш удмурт воргоронэз тодӥсько туж ­кемалась. Споръяськиськом, кенешиськом, эшъяськиськом туннэ но. Калык писатель луон понна, бадӟым талант сяна, юн сям но кужмо инъет кулэ. Та ласянь В. Ар-Сергилы удалтэм: кузпалыз, Удмуртиысь культура удысысь дано ужась Галина Сергеева, сое вала, юрттэ, — шуиз В. Соловьёв. В. Ар-Сергилы выль лыд­ӟисьёс сӥзиз Кун Кенешысь Наукая, дышетонъя, культурая, нациосын но егитъёсын ужан политикая ялан ужась комиссилэн кивалтӥсез Татьяна Ишматова. — Туннэ дугдылытэк трос вераны луоз Вячеслав Ар-Серги сярысь. Но со кадь трос ­вераськыны — улон, творчес­тво, адямиос, шугъяськытӥсь но шумпоттӥсь ужпумъёс сярысь — нокин но уз быгаты, дыр. Вячеслав Витальевич кылыныз котькуд ӧсэз усьтэ, со Инмарен сётэм быгатонлык. Со писатель гинэ ӧвӧл, со кышкасьтэм но зэмлыкез гажась адями, — шуиз Т. Ишматова. Писательлэн творчествоезлы дунъет сётӥз но удмурт кыл сярысь статьяосыныз нимаз бичет поттыны ӵектӥз критик, филология наукаосъя кандидат Александр Шкляев: — Мон уг тодӥськы, ку берлозэ тамында калык люкаськылӥз литература ӝы­тэ. Тырмем зал возьматэ В. Ар-Сергилэсь кужымзэ. Мар бордын кужымез? Со прозаяз шальк-шальк характеръёсты­ возьматэ. Али цензура ӧвӧл, соин ик писатель котьма сярысь эрико гожъя. Таиз ласянь В. Ар-Сергилы удалтӥз. Нош лыдӟисен — ӧз, малы ке шуоно литератураен вожвылъяське Интернет. Но­кыӵе но вотэс уз быгаты адямиез малпаськыны косыны, талы дышето литература но писатель. Книга герӟа калыкъёсты но кунъёсты. В. Ар-Сергилэсь кылбуръёссэ табере лыдӟозы ини Турциын но. Юбилей ӝытэ вуиз Турциысь Кайсериысь Эрджиес университетысь нылкышно профессор, кылысь кылэ берыктӥсь Севинч Учгюль. Со туж умой вераське ӟуч кылын. — Ми 8 ар ӵоже Интернет пыр гожъяським но, тани, Ар-Серги ӧтемен, мон татын. Солэн ­чуръёсаз шӧдӥське шунытэз, ­крезьгурез, ­кужымез, но татчы вуыса, мон адӟисько, кыӵе со чылкыт сюлэмо адями но зэмос патриот. Тау шуэме потэ лыдӟисьёслы но, тӥляд синъёсады адӟиське зэмос, номырин мертантэм яратон, та секыт вакытъёсы со туж кулэ. Дорады лыктыса, мон валай: асьмелэн ваньмыз умой луоз одно ик, сюлэмъёсамы яратонлэн тылгизьыосыз кенжизы ке, — мылкыдзэ усьтӥз Севинч Учгюль. Турциысь тодосчи та ӝытын лыдӟиз Ар-Сергилэсь 2 кылбурзэ. Трос кылбуръёссэ лыдӟиз ачиз автор но. Ӝыт кутскыку, учкисьёс пӧлын кивалтӥсьёс, журналистъёс, дышетӥсьёс, тодосчиос пукизы ке, бӧ­рысьгес ваньзы соос литератураез яратӥсьёслы, сак кылзӥсьёслы пӧрмизы. Юбилее кузьымтэк уг ветло. Кылсярысь, «Трос гожтод ай зарни пус, татчы тыр, тани картуз» шуыса, писательлы картуз кузьмаз Пичи Пурга ёросысь Депутатъёслэн Кенешсылэн кивалтӥсез Василий Москвин. Дэри ёросысь Лудорвай школалэн директорез Надежда Мерзлякова писательлы миндэр кузьмаз, произведениоссэ гожъян висказ мед шутэтскоз шуыса, нош Казмас школалэн директорез Елена Кабанова ваем В. Ар-Сергилэсь портретсэ. Сое суредаллям школаысьтызы нылпиос. Юбиляр но кунооссэ буш киын ӧз келя: котькудӥз В. Ар-Сергилэн выль книгаеныз дораз бертӥз.  